Nordjyllands Trafikselskab markerede mandag indvielsen af et nyt kundecenter i Kennedy Arkaden i Aalborg ved at invitere 4. klasser fra Aalborg Kommune. De skulle være med til at sætte rekord i "flest børn i en bus". Officials fra Børnenes Rekordbog var på pletten for at tælle og tjekke, om alt gik til efter reglerne. - Det er spændende, siger Ole Svendsen, regionsdommer fra Børnenes Rekordbog. En spritny gasbus holdt klar på perronen ved Aalborg Busterminal. - Det er ikke noget, vi gør til hverdag, og bussen holder stille, understreger Torben Poulsen, der er buschauffør hos NT. Elever fra 4. klasser i Aalborg var helt med på, hvad det gik ud på. - Vi skal slå en rekord, siger Regitze Ida Larsen fra Gammel Hasseris Skole. Antallet af børn i bussen steg løbende, og Ole Svendsen fra Børnenes Rekordbog kunne pludselig afsløre: - Nu har de slået rekorden! Og det udløste en kæmpe jubel i bussen. Den gamle rekord på 127 børn blev slået med 20 børn til i alt 147 børn i en bus. - Det var godt gået, siger Ole Svendsen, hvorefter han overrakte børnene et diplom.
Hvordan fylder man flest børn ind i en bus? Det prøvede NT mandag at få svaret på som en del af et åbningsevent.